Diari Oficial de la Generalitat Valenciana


Sumari del DOGV 8145, del 09-10-2017 (2017/8903)

DECRET 132/2017, de 6 d'octubre, del Consell, pel qual concedeix l'Alta Distinció de la Generalitat a Adela Cortina Orts.
-------------------------------------------------------------------------------------------------------------------------

### Dades del document

Número de DOGV
:   8145

Data del DOGV
:   09-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8903


Data del document
:   06-10-2017

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 132/2017, de 6 d'octubre, del Consell, pel qual concedeix l'Alta Distinció de la Generalitat a Adela Cortina Orts. [2017/8903]  
El Consell, per mitjà del Decret 28/1986, de 10 de març, va crear l'Alta Distinció de la Generalitat per a premiar les persones físiques o jurídiques que s'hagen distingit en la seua activitat al servei dels interessos generals i peculiars de la Comunitat Valenciana.  
Nascuda a València, Adela Cortina és Catedràtica d'Ètica i Filosofia Política en la Universitat de València, membre de la Reial Acadèmia de Ciències Morals i Polítiques, i la primera dona que ingressa en aquesta Acadèmia des de la seua fundació en 1857.  
Adela Cortina va aprofundir estudis en les universitats de Munic i Frankfurt i ha sigut professora visitant en les universitats de Notre-Dame, en els Estats Units, i Cambridge, en el Regne Unit. És Doctora Honoris Causa en huit universitats nacionals i estrangeres i ha rebut distints reconeixements com a professora Ad Honorem. A més, Adela Cortina dirigeix el Màster i el Programa de Doctorat Interuniversitaris Ètica i Democràcia, que compta amb Menció cap a l'Excel·lència, i també el Grup d'Investigació Ètiques aplicades i Democràcia.  
  
Premi Nacional d'Assaig 2014 pel seu llibre Per a què serveix realment l'ètica?, Adela Cortina ha format part del jurat dels Premis Príncep d'Astúries de Comunicació i Humanitats, i de Ciències Socials, a més d'implicar-se en altres institucions de la societat civil, com a articulista del diari El País i com a directora de la Fundació ÉTNOR, per a l'ètica dels negocis i les organitzacions; tot això, des de la convicció que l'ètica no sols és indispensable pel seu valor intern, sinó també perquè contribueix al bon funcionament de l'economia, la política i el conjunt de la vida social.  
De fet, Adela Cortina ha defès el concepte d'ètica cívica, partint de la base que una societat és moralment pluralista quan en ella conviuen persones que tenen diferents concepcions morals del que és la vida bona, diferents projectes de felicitat, però precisament aconsegueixen conviure pacíficament perquè, al mateix temps, tenen uns mínims de justícia, que totes comparteixen i que totes respecten.  
  
Alhora, Adela Cortina constata que darrere de l'onada de xenofòbia a Europa i Amèrica subjau un rebuig a les persones pobres, que implica sempre una actitud de superioritat i moltes vegades la culpabilització de la víctima. Per això reivindica reforçar el discurs de la igualtat i del respecte als drets econòmics i socials, que no consisteix només a aplicar polítiques per a eradicar la pobresa, sinó per a disminuir les desigualtats.  
  
El 25 de setembre de 2017 rep la Medalla d'Honor del Consell Valencià de Cultura (CVC).  
Per això, en reconeixement al compromís ètic al llarg de la seua trajectòria acadèmica, docent i intel·lectual, amb la convicció que només una raó cordial, que atén al cor, pot descobrir el més just, amb la deliberació prèvia del Consell, en la reunió de 6 d'octubre de 2017,  
  
  
DECRETE  
  
Concedir l'Alta Distinció de la Generalitat a Adela Cortina Orts.  
  
València, 6 d'octubre de 2017  
  
El president de la Generalitat,  
XIMO PUIG I FERRER